WICE เผยกำไรไตรมาสวูบ 68% มาที่ 9.43 ลบ. เหตุต้นทุน-ค่าใช้จ่ายพุ่ง
WICE เผยกำไรไตรมาสวูบ 68% มาที่ 9.43 ลบ. จากปีก่อนกำไร 29.62 ลบ. เหตุต้นทุน-ค่าใช้จ่ายพุ่ง ขณะที่งวด 6 เดือน กำไรลดลง 56.30% มาที่ 21.08 ลบ. จากปีก่อนกำไร 48.23 ลบ.
13 ส.ค. 2562

บริษัท ไวส์ โลจิสติกส์ จำกัด (มหาชน) หรือ WICE รายงานผลการดำเนินงานไตรมาส 2/62 (รวมบริษัทย่อย) สิ้นสุดวันที่ 30 มิ.ย.2562 ดังนี้

โดยผลการดำเนินงานในไตรมาสดังกล่าว มีกำไรลดลง เนื่องจาก ต้นทุนการให้บริการเพิ่มขึ้น มาที่ 460.91 ล้านบาท จากปีก่อนที่ 331.19 ล้านบาท คิดเป็นการเพิ่มขึ้น 39.17% เมื่อเปรียบเทียบกับปีก่อน เกิดจากรายได้เพิ่มขึ้น จึงทำให้ต้นทุนจากการบริการเพิ่มขึ้น เป็นบริษัทที่ประกอบธุรกิจด้านการขนส่งข้ามแดน จึงมีต้นทุนเกี่ยวกับการลงทุนในรถหัวลากค่อนข้างสูง ทำให้มีต้นทุนในการจัดการเพิ่มขึ้น มีผลทำให้สัดส่วนต้นทุนเมื่อเปรียบเทียบกับรายได้จึงสูงขึ้นด้วย
ประกอบกับบริษัทมีลูกค้าหลักที่มีการทำสัญญาระยะยาวทำให้การกำหนดราคาขายไม่สอดคล้องกับต้นทุนค่าระวางที่ปรับตัวสูงขึ้น ซึ่งในประเด็นนี้บริษัทเองได้มีการปรับปรุงกระบวนการขายกับลูกค้าโดยเปลี่ยนวิธีการทำสัญญากับลูกค้าให้เป็นสัญญาระยะสั้นเพื่อบริหารความเสี่ยงด้านต้นทุนค่าระวางที่มีความผันผวน
อีกทั้ง ค่าใช้จ่ายในการบริหารของบริษัทเท่ากับ 69.87 ล้านบาท จากปีก่อนที่ 48.24 ล้านบาท คิดเป็นการเพิ่มขึ้น 44.85% สาเหตุเกิดจากค่าใช้จ่ายในการบริหารของบริษัท ยูโรเอเชีย โทเทิลโลจิสติกส์ จำกัด ซึ่งเป็นบริษัทที่เริ่มต้นดำเนินงานระยะแรกจึงมีค่าใช้จ่ายในการบริหารจัดการค่อนข้างสูง
พร้อมทั้ง บริษัทต้องรับรู้ค่าใช้จ่ายในการประมาณการเกษียณอายุที่มีการเปลี่ยนแปลงตามกฎหมาย โดยเปลี่ยนจากประมาณการจ่ายชดเชย 300 วันเป็น 400 วัน จึงมีค่าใช้จ่ายเพิ่มเข้ามาจ านวน 3.10 ล้านบาท และจากสภาวะค่าเงินบาทที่แข็งค่ามีผลทำให้บริษัทมีผลขาดทุนจากอัตราแลกเปลี่ยนทางบัญชีอีกจำนวน 2.20 ล้านบาท
 